शास्त्रीय संगीत दे गुणियें दा बी राम नगरै च घाटा नीं हा। ठाकुर रवेल सिंघ, मनसाराम जार्ड, विश्वानाथ गुजराती, पं. चंदूराम ते चौधरी अमरनाथ होर बड़े मिट्ठे ते सुंदर गायक थे। उत्थें इक बड़ी परानी राम लीला क्लब थी। उसदे कलाकार धनी राम ते हरी चन्द गुजराती, अमरनाथ चौधरी, साधुराम खत्तरी ते मसुशाह पैहलियैं च बड़े नामी हे। क्लब दे प्रजीडैंट अमरनाथ कुडयार, काजी निजामदीन, ठाकुर दुर्गा सिंघ ते भगवत्प्रसाद साठे इक दूऐ दे बाद बनदे रेह्। चूनीलाल कलसोतरा ते मास्टर विश्वानाथ खजूरिया डायरैक्टर रेह्। परसराम गुप्ता ते हेमराज जंडयाल मंत्री थे। चूनीलाल कलसोतरा, परसराम गुप्ता, विश्वनाथ खजूरिया, हंसराज गुजराती, चूनीलाल जरगर ते निन्नू छिबा बड़े सिद्धहस्त अभिनेता होए। इन्दे बेले दे खेडे दे नाटक ते रामनाटक लोकें बड़े गै पसिंद कीत्ते।